钦定古今图书集成/方舆汇编/职方典/第1422卷 > 《重建永济桥碑记》梁·国相
## 钦定古今图书集成/方舆汇编/职方典/第1422卷 > 《重建永济桥碑记》梁·国相

思郡城南里许，有溪源。旧立有桥。桥当周道，前通本
府以达京师，左右通各土司以及交趾。凡乘者、徒者、
负载者，皆络绎往来。顾旧制简陋，磴下用木，木腐而
磴倾斜，且架梁低陷。遇春水汎涨，则浸漫不见，行人
多阻。姜老公祖奉简命来任府丞，握篆视事，两载于
兹。赋性仁厚，冰蘗自矢，视地方利病，不翅身之痌瘝。
见桥圮，辄以为虑，召父老谕之曰：“桥距城孔迩，行人
必自此始。倘任其崩圮，民其病涉乎？”爰是捐俸募匠，
于仲春既望兴工。适太公祖莅任，闻建桥，乃欣然曰：
“徒杠舆梁之成，子舆氏尝称之矣。今姜司马此举，正
为治首善。”乃与协力，勷成公馀必偕往亲勘。谕工匠
去磴下木，易以巨石为基，俾无倾圮之患。其先架梁
低陷者，增之使高，而免浸漫之患。务图坚固，以垂永
久。于是庶民子来，不越月而告成。尹太公祖名其桥
曰“永济。”诸生辈伐石勒碑，属余为记。余曰：“惟桥以永
济为名，非公祖沛沾沾之惠也，非济于一时、壅于后
世也。窃闻之：不一劳者不永逸，不暂患者不永宁。今
两公祖捐俸督临，劳而且费，兆姓安步，商旅坦行，不知伊谁之赐，利济溥矣。夫济一人易，济众人难，济一
时易，济万世难。”此桥坚固已久，则万世咸济，宁止济
万人而已哉！昔杜预建桥于冨平津，上率百官举觞
劝预，成都建衣锦桥，司马相如题其柱，以成千古美
名。今建桥题柱，二公祖兼擅其美，指曰：“为舟楫济川，
为廊”庙柱石盛名，将与此桥并垂不朽矣。是为《记》。